খোঁজ নিয়ে জানা গেছে, ধর্মঘট আহ্বানকারী সংগঠনের বিভিন্ন শ্রমিক ইউনিয়নের নেতারাই মাঠে নেমে যাত্রীদের হেনস্তা ও ব্যক্তিগত গাড়ি আটকানোয় ইন্ধন দেন। গাবতলীতে ফেডারেশনের আদিষ্ট হয়ে স্থানীয় পরিবহন নেতা আতিক আব্বাস; গুলিস্তান, মতিঝিল, খিলগাঁও, কমলাপুরে ফেডারেশনের সাংগঠনিক সম্পাদক মোখলেছুর রহমান; সায়েদাবাদে সংগঠনের যুগ্ম সাধারণ সম্পাদক করম আলী, ময়মনসিংহে জেলা মোটর শ্রমিক ইউনিয়নের সভাপতি নজরুল ইসলাম, সিলেটে ফেডারেশনের কার্যকরী সদস্য সেলিম আহমদ ফলিক, খুলনায় ফেডারেশনের জ্যেষ্ঠ সহসভাপতি আব্দুর রহিম বক্স দুদু কর্মসূচি বাস্তবায়ন করেন। এসব পরিবহন নেতাই ছিলেন কর্মসূচির ইন্ধনদাতা। তবে এই নেতারা প্রকাশ্যে অভিযোগ অস্বীকার করেন। যেমন—ফেডারেশনের জ্যেষ্ঠ সহসভাপতি আব্দুর রহিম বক্স দুদু কালের কণ্ঠকে বলেন, ‘আমরা কর্মবিরতি পালন করেছি। যাত্রী ও চালকদের হেনস্তা করতে বলিনি।’